รองนายกรัฐมนตรี ระบุ ผู้สมัคร ส.ส.ที่ กกต.ไม่ประกาศรับรองคุณสมบัติ สามารถยื่นร้องต่อศาลให้พิจารณาได้
นายวิษณุ เครืองาม รองนายกรัฐมนตรี กล่าวถึงกรณีที่คณะกรรมการการเลือกตั้ง (กกต.) ได้ตรวจสอบคุณสมบัติและลักษณะต้องห้ามผู้สมัคร สส.เขต ซึ่งอาจขาดคุณสมบัติถึง 500 คน ว่า เป็นอำนาจของ กกต.ในการตรวจสอบคุณสมบัติและประกาศรับรองรายชื่อผู้สมัคร สส.เขตทั่วประเทศต่อไป ซึ่งผู้ที่ถูกประกาศว่าไม่มีคุณสมบัติเพียงพอก็สามารถร้องต่อศาลให้พิจารณาได้ โดยคาดว่าศาลจะพิจารณาได้เร็ว ซึ่งกกต.ก็ได้ช่วยเหลือด้วยการพิจารณาคุณสมบัติโดยเร็ว เพื่อให้ผู้ที่จะร้องต่อศาลจะได้เตรียมข้อมูลชี้แจงต่อศาลได้อย่างถูกต้อง อีกทั้งมองว่าครั้งนี้ที่มีผู้ถูกตัดสิทธิ์จำนวนมาก เพราะมีผู้สมัคร ส.ส.จำนวนมาก        นายวิษณุ ยังกล่าวว่า ไม่ทราบกรณีที่นายวิญญัติ ชาติมนตรี เลขาธิการสมาพันธ์นักกฎหมายเพื่อสิทธิและเสรีภาพ (สกสส.) พร้อมคณะทำงาน ยื่นหนังสือต่อคณะกรรมการการเลือกตั้ง (กกต.) เพื่อคัดค้านและขอให้ไต่สวนยุบพรรคการเมืองหนึ่ง โดยมองว่าเป็นเรื่องของพรรคดังกล่าวที่จะชี้แจงเอง